Sag C-346/14

Europa-Kommissionen

mod

Republikken Østrig

»Traktatbrud — artikel 4, stk. 3, TEU — artikel 288 TEUF — direktiv 2000/60/EF — EU’s vandpolitik — artikel 4, stk. 1 — forebyggelse af forringelse af tilstanden for overfladevand — artikel 4, stk. 7 — undtagelse til forbuddet mod forringelse — væsentlig samfundsinteresse — tilladelse til opførelse af et vandkraftværk ved floden Schwarze Sulm (Østrig) — forringelse af vandtilstanden«

Sammendrag – Domstolens dom (Første Afdeling) af 4. maj 2016

Miljø – EU’s vandpolitik – direktiv 2000/60 – miljømæssige mål for overfladevand – forpligtelse til at iværksætte de nødvendige foranstaltninger med henblik på at forebygge forringelse af tilstanden for overfladevand – mulighed for undtagelse for projekter af væsentlig samfundsinteresse – afgørelsen af, om et projekt udgør en væsentlig samfundsinteresse – medlemsstaternes skøn – dette kan antages vedrørende et projekt, der har til formål at fremme produktionen af vedvarende energi ved vandkraft – lovlig

Miljø – EU’s vandpolitik – direktiv 2000/60 – miljømæssige mål for overfladevand – forpligtelse til at iværksætte de nødvendige foranstaltninger med henblik på at forebygge forringelse af tilstanden for overfladevand – mulighed for undtagelse for projekter af væsentlig samfundsinteresse – betingelser

Miljø – EU’s vandpolitik – direktiv 2000/60 – miljømæssige mål for overfladevand – forpligtelse til at iværksætte de nødvendige foranstaltninger med henblik på at forebygge forringelse af tilstanden for overfladevand – begrebet iværksættelse – tilladelse til et bestemt projekt – omfattet

Miljø – EU’s vandpolitik – direktiv 2000/60 – medlemsstaternes forpligtelser, mens fristen for gennemførelse løber – forpligtelse til at undlade at vedtage bestemmelser, der kan bringe virkeliggørelsen af det med direktivet tilsigtede resultat i fare – rækkevidde

Retslig procedure – mundtlig forhandling – genåbning – forpligtelse til genåbning af den mundtlige forhandling for at gøre det muligt for parterne at indgive bemærkninger til de retlige forhold, der er rejst i generaladvokatens forslag til afgørelse – foreligger ikke

Jf. afgørelsens tekst. (jf. præmis 23 og 24)

De medlemsstater, der er adressater for et direktiv, skal, mens fristen for dets gennemførelse løber, afholde sig fra at vedtage foranstaltninger, der kan bringe virkeliggørelsen af det ved direktivet foreskrevne resultat i alvorlig fare. En sådan undladelsespligt, der påhviler samtlige nationale myndigheder, omfatter vedtagelsen af enhver generel eller specifik foranstaltning, der kan fremkalde en sådan fare. For så vidt angår direktiv 2000/60 om fastlæggelse af en ramme for Fællesskabets vandpolitiske foranstaltninger var den berørte medlemsstat, selv om et projekt ikke på tidspunktet for vedtagelsen af afgørelsen henhørte under dette direktivs artikel 4, ikke mindre forpligtet til inden datoen for udløbet af den frist, som medlemsstaterne var pålagt i henhold til det nævnte direktivs artikel 13, stk. 6, med henblik på offentliggørelse af vandområdeplaner, at afholde sig fra at vedtage foranstaltninger, der kunne bringe virkeliggørelsen af det i den nævnte artikel 4 fastsatte mål i alvorlig fare. (jf. præmis 50 og 51)

Det fremgår af ordlyden af artikel 4, stk. 1, litra a), nr. i), i direktiv 2000/60 om fastlæggelse af en ramme for Fællesskabets vandpolitiske foranstaltninger, der fastsætter, at medlemsstaterne iværksætter de nødvendige foranstaltninger med henblik på at forebygge forringelse af tilstanden for alle overfladevandområder, at medlemsstaterne er forpligtede til at vedtage sådanne foranstaltninger. I denne henseende skal en tilladelse til et bestemt projekt såsom opførelsen af et vandkraftværk ved en flod, der løber i en medlemsstat, forstås som en sådan iværksættelse. Artikel 4, stk. 1, litra a), i direktiv 2000/60 begrænser sig nemlig ikke til ved en programmatisk formulering at anføre simple mål for forvaltningsplaner, men har, så snart det pågældende vandområdes økologiske tilstand er fastslået, bindende virkning i hver fase i den procedure, der er fastlagt ved dette direktiv. Det skal desuden for så vidt angår fravigelsesgrundene i dette direktivs artikel 4, stk. 7, påpeges, at strukturen for så vidt angår de kategorier af fravigelser, der er fastsat i denne bestemmelse, gør det muligt at lægge til grund, at det nævnte direktivs artikel 4 ikke kun indeholder principielle forpligtelser, men også vedrører enkeltprojekter. Fravigelsesgrundene finder nemlig bl.a. anvendelse, når en manglende overholdelse af målene med den nævnte artikel 4 er en følge af nye ændringer af et overfladevandområdes fysiske egenskaber, og der deraf opstår negative virkninger, eller er en følge af nye bæredygtige menneskelige udviklingsaktiviteter. Dette kan ske som følge af nye projektgodkendelser. Det er således umuligt at bedømme et projekt adskilt fra gennemførelsen af vandområdeplaner. (jf. præmis 53, 54 og 56)

Jf. afgørelsens tekst. (jf. præmis 58 og 59)

Med forbehold for indrømmelse af en undtagelse i henhold til artikel 4, stk. 7, i direktiv 2000/60 om fastlæggelse af en ramme for Fællesskabets vandpolitiske foranstaltninger skal enhver forringelse af et overfladevands tilstand undgås. Forpligtelsen til at forebygge en sådan forringelse er således bindende i hver fase af gennemførelsen af direktiv 2000/60 og gælder for alle typer overfladevandområder og alle tilstande, for hvilke der er vedtaget en forvaltningsplan. Den pågældende medlemsstat er følgelig forpligtet til at nægte at godkende et projekt, såfremt sidstnævnte kan medføre en forringelse af tilstanden for det berørte vandområde eller indebærer risiko for, at der ikke opnås en god tilstand for overfladevand, medmindre det pågældende projekt anses for at være omfattet af en undtagelse i henhold til det nævnte direktivs artikel 4, stk. 7. Med henblik på i denne henseende at afgøre, om en afgørelse om tilladelse til et projekt er blevet vedtaget under overholdelse af kravene i artikel 4, stk. 7, i direktiv 2000/60, skal det først undersøges, om alle praktisk gennemførlige skridt er taget for at mindske den skadelige indvirkning af det omhandlede projekt på det berørte vandområdes tilstand, for det andet, om grundene til dette projekt er specifikt angivet og forklaret, for det tredje, om det nævnte projekt er begrundet i en væsentlig samfundsinteresse, og/eller om de nyttevirkninger for miljøet og samfundet, der er knyttet til virkeliggørelsen af de mål, der er anført i dette direktivs artikel 4, stk. 1, er mindre end de nyttevirkninger for befolkningens sundhed, opretholdelsen af menneskers sikkerhed eller en bæredygtig udvikling, der vil være et resultat af gennemførelsen af samme projekt, og for det fjerde, om de nyttige mål, der tilsigtes, på grund af tekniske vanskeligheder eller uforholdsmæssigt store omkostninger ikke kan opnås med andre midler, som miljømæssigt er en væsentligt bedre løsning. (jf. præmis 64 og 66)